Nhar it-30 ta' Settembru 2017, wara kważi 50 sena, se titneħħa dik li hija tabilħaqq l-aħħar sistema ta' kwoti agrikoli fis-seħħ li tiġġestixxi l-produzzjoni taz-zokkor fl-Unjoni Ewropea. Id-deċiżjoni li jintemmu issa l-kwoti taz-zokkor ġiet miftiehma bejn il-Parlament Ewropew u l-Istati Membri fir-riforma tal-2013 tal-Politika Agrikola Komuni (PAK), wara proċess ta' riforma kbira u ristrutturar li beda fl-2006. Bejn l-2006 u l-2010, is-settur taz-zokkor kien ġie ristrutturat mill-qiegħ, bl-għajnuna ta' EUR 5.4 biljun. B'konsegwenza ta' dan, is-settur irnexxielu jħejji għal dan il-mument b'mod dettaljat, u tul l-aħħar ftit snin, il-produttività tjiebet ferm. It-tmiem tas-sistema tal-kwoti jagħti ċans lill-produtturi jaġġustaw il-produzzjoni tagħhom għal opportunitajiet kummerċjali reali, speċifikament billi jesploraw swieq ġodda tal-esportazzjoni. Jissemplifika wkoll, b'mod sinifikanti, il-ġestjoni attwali tal-politika, filwaqt li jħaffef il-piż amministrattiv għall-operaturi, għall-koltivaturi u għan-negozjanti. Phil Hogan, il-Kummissarju għall-Agrikoltura u l-Iżvilupp Rurali, stqarr: “It-tmiem tas-sistema tal-kwoti huwa żvolta kruċjali għas-settur Ewropew taz-zokkor, u pass ieħor importanti fl-orjentament tal-Politika Agrikola Komuni lejn is-suq. Mil-lum il-produtturi se jkollhom l-opportunità li jwessgħu l-kummerċ tagħhom fis-swieq globali, u bl-appoġġi xierqa ta' politika min-naħa tal-Kummissjoni Ewropea – fosthom l-Osservatorju tas-Suq taz-Zokkor, li jipprovdi tagħrif kummerċjali rilevanti u f'waqtu – is-suċċess huwa prattikament garantit. Għandi fiduċja li l-industrija, mindu ġiet deċiża d-data tat-tmiem tal-kwoti taz-zokkor, imxiet lejn pożizzjoni tajba li minnha tista' tgawdi mill-opportunitajiet offruti mit-tmiem tal-kwoti taz-zokkor.” L-appoġġ kontinwu tal-UE lis-settur taz-zokkor Diversi miżuri mill-Politika Agrikola Komuni jistgħu jintużaw biex ikomplu jappoġġaw is-settur taz-zokkor tal-UE huwa u jaffronta tħarbit mhux mistenni fis-suq. Dawk il-miżuri jinkludu tariffa tal-importazzjoni sostanzjali tal-UE (lil hinn minn ftehimiet kummerċjali preferenzjali), kif ukoll il-possibbiltà li jingħata appoġġ lill-ħżin privat, u miżuri ta' kriżi li jippermettu lill-Kummissjoni tieħu azzjoni f'każ ta' kriżi gravi fis-suq li tinvolvi żieda jew tnaqqis għal għarrieda tal-prezzijiet tas-suq. L-appoġġ għall-introjtu għall-bdiewa fil-forma ta' pagamenti diretti huwa disponibbli wkoll, inkluża l-possibbiltà li l-Istati Membri tal-UE jipprovdu l-hekk imsejjaħ appoġġ akkoppjat volontarju għal setturi li jsibu ruħhom f'diffikultà, inkluża l-produzzjoni tal-pitravi taz-zokkor. Wara li jintemmu l-kwoti, se tibqa' l-possibbiltà li jiġu nnegozjati b'mod kollettiv il-kundizzjonijiet tal-kondiviżjoni tal-valur fil-kuntratti bejn il-produtturi tal-pitravi u l-proċessuri taz-zokkor fl-UE. Barra minn hekk, il-Kummissjoni Ewropea tejbet ħafna t-trasparenza fis-suq taz-zokkor, anki bħala tħejjija għal tmiem is-sistema tal-kwoti. Inħoloq Osservatorju tas-Suq taz-Zokkor li jipprovdi analiżi u statistiċi f'terminu qasir dwar is-suq taz-zokkor, kif ukoll analiżi u tbassir biex il-bdiewa u l-proċessuri jkunu jistgħu jiġġestixxu n-negozji tagħhom b'mod iktar effettiv. Kuntest Is-sistema tal-kwoti taz-zokkor iddaħħlet mal-ewwel regoli tal-PAK fl-1968, flimkien ma' prezz ta' appoġġ għall-produtturi stipulat f'livell ogħla sew mill-prezz fis-suq dinji. Id-deċiżjoni li tintemm is-sistema tal-kwoti għaz-zokkor ittieħdet mill-Istati Membri fl-2006. It-tmiem tas-sistema tal-kwoti jsegwi r-riforma sinifikanti tas-settur bejn l-2006 u l-2010. Minn tmiem l-2016 'l hawn, il-prezz medju taz-zokkor fl-UE rkupra biex laħaq madwar EUR 500/t, u dawn l-aħħar ftit xhur baqa' stabbli. L-UE hija l-produttriċi ewlenija fid-dinja taz-zokkor tal-pitravi (b'madwar 50% mit-total). Madankollu, iz-zokkor tal-pitravi jirrappreżenta biss 20% mill-produzzjoni dinjija taz-zokkor; it-80% l-ieħor jiġi prodott mill-kannamieli. Il-parti l-kbira tal-pitravi taz-zokkor tal-UE tikber fin-naħa ta' fuq tal-Ewropa, fejn il-klima hija iktar xierqa għat-tkabbir tal-pitravi. L-UE għandha wkoll industrija importanti tar-raffinar, li tipproċessa z-zokkor mhux maħdum tal-kannamieli. Għal aktar tagħrif Q&A dwar it-tmiem tal-kwoti taz-zokkor Skeda ta' informazzjoni dwar iz-zokkor